
Viktige personer i nittende bok

I Trondhjem

Margrete Storsve Bakke – jordmor, gift med:

Jonas Bakke – doktor ved E.C. Dahls fødestiftelse

Jon Lycke Bakke – Jonasʼ sønn med avdøde Julie Lycke Bakke

Stella Mathisdatter – Margretes halvsøster, Anna Storsves datter

Laura Brandt – Margretes tante, enke etter Jacob Brandt. Mor til avdøde Ulrik Brandt

Torbjørn Storhaug – bondesønn fra Verdalen, musiker og far til Maren Lia Brandt, gift med:

Adelheid Storhaug – pianistinne fra Leipzig

Maren Lia Brandt – Ulriks adoptivdatter, Karen Lia Brandts og Torbjørn Storhaugs datter

Peder og Grete Lia Brandt – Ulriks adoptivbarn, Karens og Andreas Lias barn

Frøken Ranveig Lillemo – Jons guvernante og husholderske hos Margrete og Jonas

Bertha Grue – forstanderinne og overjordmor ved E.C. Dahls fødestiftelse

Anton Schanke – direktør ved E.C. Dahls fødestiftelse

Ninni Hoff Ibsen – doktor ved E.C. Dahls fødestiftelse

Elise Rosengren – jordmor ved E.C. Dahls fødestiftelse, forlovet med Frank Helseth

Søster Anne Vollan – barnepleierske ved pleieavdelingen på E.C. Dahls fødestiftelse

Søster Guri Auran – sykepleierske ved E.C. Dahls fødestiftelse

Emma Smedplassen – ny barnepleierske ved pleieavdelingen på E.C. Dahls fødestiftelse

Gabriel Vollan – Emma Smedplassens kjæreste. Søster Anne Vollans nevø

Oda Hansdatter – Margretes venninne. Oda har sønnen Martin

Sofie Thøgersen – tidligere jordmor ved E.C. Dahls fødestiftelse, enke etter bankdirektør Viktor Thøgersen i Nidaros Sparebank

 

I Løten

Johan Storsve – distriktslege på Løten. Far til Margrete og avdøde Ulrik Brandt


Slik sluttet forrige bok:

Jonas ble fulgt opp i andre etasje av madam Larsen da han ankom Larsens Mat og Losji.

Han banket på døren til værelset til Stella mens madammen ble stående i trappen og følge nysgjerrig med på hva som skjedde.

«Stella? Det er Jonas her. Kan jeg komme inn?»

«Ja, bare kom,» svarte det innenfor.

Han gikk inn og lukket døren bak seg. Han fikk se Stella ligge i sengen og stirre i taket mens hun gråt stille.

«Men kjære deg, da,» sa han og skyndte seg bort til henne. «Har du så vondt?»

«Ikke nå lenger. Det er for sent,» hvisket hun. «Jeg har tatt livet av ungen min.»

«Men hva er det du sier? Tatt livet av?» Jonas så forskrekket på henne. «Du har vel ikke født ennå?»

Stella så matt på ham. «Jo. Jeg klarte ikke å holde igjen, for det gikk så fort. Han var så … fryktelig liten, og han pustet ikke og var helt … hvit.»

«Hvor er han?» Jonas så alvorlig på henne.

Stella nikket mot fotenden av sengen, og da så han det. Den vesle, livløse kroppen var tullet inn i sjalet til Stella.

Han løsnet sjalet med numne fingre og fikk se den blåhvite, lille kroppen. Gutten – for det var en gutt – måtte ha vært død en god stund, trolig allerede da han ble født.

«Dette er straffen,» hvisket Stella. «Jeg ville jo ikke ha ham, og nå ser du hvordan det gikk.»

«Kjære deg, Stella …» Jonas så medlidende på henne. «Det er ikke din skyld at han ikke lever, det må du ikke tro. Han kan ikke veie mer enn halvannet kilo og ville nok ikke ha overlevd uansett. Jeg er lei for det.»

Jonas la det døde barnet varsomt tilbake i fotenden av sengen og satte seg på sengekanten. Så grep han Stellas hånd og klemte den.

«Ikke klandre deg selv for at du hadde tenkt å adoptere det bort. Du ville bare gjøre det du mente var best for barnet ditt. Du må ikke se det som en straff at barnet døde.»

«Men det gjør jeg. Jeg får som fortjent. En god mor gir ikke bort barnet sitt. Fru Bra… tante Laura ville også bare hjelpe meg, men … jeg klarer visst ikke forstå at jeg ikke klarer alt alene. Om jeg bare kunne fått en sjanse til, skulle jeg gjort alt annerledes.»

Jonas skulle akkurat til å si at hun sikkert ville få en ny mulighet senere da Stella rykket til og klemte hånden hans.

«Det er akkurat som jeg får rier igjen.»

«Det er bare etterbyrden,» sa Jonas. «Morkaken må ut, vet du, og det kan gjøre litt vondt. Jeg skal undersøke deg og sjekke at den kommer hel ut.»

Jonas slo dynen til side og sperret opp blikket. Magen til Stella bulte fremdeles stor og spent, og når han følte med fingrene over livmoren, kjente han tydelig at musklene strammet seg.

Han fortet seg å hente stetoskopet fra legevesken og plasserte proppene i ørene. Så la han den runde klokken mot magen til Stella. Etter bare noen sekunder hørte han tydelige hjerteslag i ørene. Dette forklarte både den store magen og fødselen som hadde startet altfor tidlig.

«Tro det eller ei: Det kommer et barn til,» sa han til Stella. «Jeg hører tydelig at det er et lite hjerte som slår her inne.»

«Tvillinger,» hvisket Stella og så forskrekket på ham. «Mener du at jeg allikevel …»

Jonas nikket. «Du fikk visst en sjanse til, litt raskere enn man skulle trodd var mulig. Er du klar til å presse?»


Kapittel 1

Vaktmester Nilsen hoppet lettbent ned på den snødekte bakken og hjalp Margrete ut av sleden da de hadde stanset utenfor smijernsporten i Elvegaten.

Margrete hadde hatt hellet med seg og truffet på vaktmesteren i vestibylen idet hun gikk fra stiftelsen. Da han skjønte at hun ikke følte seg bra, hadde han straks forlangt å få skysse henne hjem. Hun var ham evig takknemlig.

«Dokk sjer virkelig sjaber ut, jordmor.» Vaktmesteren skottet på henne med et bekymret uttrykk i øynene. «Det e bra Dokk ha gifta Dokk meʼn doktor Bakke, så æ kainn vær viss på at Dokk bli tatt godt hand om når Dokk kjæm inn.»

Margrete nikket. «Takk for skyssen, vaktmester Nilsen.»

To smale hjulspor avtegnet seg i snøen fra vognskjulet og videre under porten: Tydelige bevis på at Jonas hadde reist av gårde med bilen, men ennå ikke kommet tilbake.

Det trengte da ikke være meslinger hun var blitt smittet av? Det kunne jo like godt være kraftig snue, slik som lille Ole hadde hatt, eller kanskje halsesyke?

Tankene kvernet mens hun gikk mot huset på skjelvende ben. Vaktmester Nilsen ble stående og vente, og hun skjønte at han ville forsikre seg om at hun kom seg trygt inn. Så hun virkelig så dårlig ut? Vel, hun følte seg nokså elendig, det skulle innrømmes.

Hun åpnet døren og gikk inn. Det var underlig stille i huset.

«Far?» forsøkte hun å rope, men det lød temmelig hest. I neste sekund ble hun overmannet av en hostekule så kraftig at hun ble stående krokbøyd.

Frøken Lillemo kom fra stuen og skyndte seg bort til Margrete. «Faren Deres har gått en tur og tatt Jon med seg. Si meg, er fruen blitt syk? De er så blek som et skrømt.»

«Ja, jeg er nok ikke helt bra.» Margrete kneppet opp kåpen med valne fingre. «Tror du Jonas blir lenge borte? Jeg antar at det var Stella Mathisdatter som ba ham komme til pensjonatet?»

«Det vet jeg dessverre ingenting om,» sa frøken Lillemo og hjalp Margrete av med kåpen. «Jeg tok bare imot en beskjed fra madam Larsen om at han måtte skynde seg dit.»

«Da kommer han forhåpentligvis snart. Jeg går til sengs så lenge, så kan du kanskje sende ham opp til meg når han kommer hjem?»

«Selvsagt, frue.» Frøken Lillemo neide. «Jeg kan bringe en kopp te opp til Dem, om De ønsker det?»

«Takk,» svarte Margrete. «Og gjerne et glass vann med en klype aspirinpulver i også. Medisinglasset står i den øverste kjøkkenhyllen til venstre.»

Frøken Lillemo nikket og hastet mot kjøkkenet.

Margrete gikk mot trappen og kjente det verke i hele kroppen da hun møysommelig satte den ene foten foran den andre oppover trappetrinnene.

Da hun hadde lukket døren til soveværelset bak seg, vaklet hun rett i seng uten å orke å kle av seg. Hun la det verkende hodet mot puten og lukket igjen øynene, og snart innhentet søvnen henne.

På pensjonatet ved Meråkerbroen

«Tusen takk, Jonas.» Stella satt med den lille, nyfødte gutten sin i armkroken og så på Jonas med tårer og takknemlighet i de mandelformede, mørke øynene. «Dette hadde jeg aldri klart uten din hjelp.»

«Å, det var du som gjorde jobben.» Han smilte mens han ryddet utstyret tilbake i doktorvesken.

«Er han ikke fin?» Hun kjærtegnet det lille, skrukkete ansiktet. «Og slett ikke så liten som den andre.»

«Nei, fem merker er nesten som normalt å regne,» svarte han. «De to guttene dine er … var eneggede tvillinger og har antagelig delt på morkaken. Dessverre har det ene fosteret tatt all næring fra det andre. Det mindre heldig stilte fosteret slutter dermed å vokse. Dette er noe som dessverre av og til skjer ved tvillingsvangerskap.»

Stella så på Jonas med tårer i de mørke øynene. «Stakkars liten.» Hun kikket mot fotenden av sengen der det døde barnet lå. «Vil du hjelpe meg slik at han får et verdig hvilested på kirkegården, Jonas? Jeg orker ikke å tenke på at han bare skal legges i en fellesgrav sammen med andre dødfødte barn. Jeg vet at det er det man pleier å gjøre, men jeg vil så gjerne ha en grav å gå til.»

«Ja, selvfølgelig. Jeg skal nok snakke med presten og ordne det,» glapp det ut av ham.

«Å, vil du det?»

«Ja, selvfølgelig.» Han ante ikke om han ville klare å oppfylle ønsket hennes, men han fikk prøve så godt han kunne.

«Du har nok sikkert allerede forstått at jeg allikevel ikke akter å gi fra meg ham her?» Hun bysset sønnen hun hadde i armkroken. «Jeg burde faktisk kalle ham opp etter deg, Jonas, fordi du reddet livet hans,» kom det tankefullt. «Men det er kanskje ikke særlig lurt?»

«Nei, det er det nok ikke,» sa han hastig. Margrete kom neppe til å sette pris på en slik gest. «Jeg må nesten skynde meg videre. Tror du at du klarer deg alene nå? Jeg kan be madam Larsen komme opp med litt mat til deg, kanskje?»

«Takk, det hadde vært fint.» Hun satte seg bedre til rette i sengen. «Men Jonas? Vil du være så snill å komme og se til oss i morgen? Det ville føles så trygt om du som er lege ville følge med på ham den første tiden og sjekke at er i orden med ham. Tenk om det skulle være noe galt med ham som jeg ikke ser … og så mister jeg ham også …» Stemmen hennes brast.

Jonas så tankefullt i gulvet. Som lege kunne han ikke uten videre avvise den nybakte morens bønn om å se til den gjenlevende tvillinggutten. Livmoren måtte jo også kontrolleres for at hun ikke skulle blø mer enn normalt, noe som var spesielt viktig etter en rask tvillingfødsel. Men dette kunne jo en jordmor gjøre, og Margrete ville kanskje ikke bli begeistret over at han ville gi Stella spesialbehandling …

Han kremtet og kikket opp. «Jeg kan komme innom deg i totiden før jeg skal på arbeid. Skulle det ellers være noe du lurer på, ber du bare madam Larsen om å ringe til stiftelsen. Der er det både jordmødre og andre leger du kan snakke med.»

«Takk.» Hun smilte. «Du aner ikke hvor glad jeg er for at jeg endelig har fått en familie som bryr seg om meg. Kan du få gitt tante Laura beskjed om at jeg har blitt mor? Jeg tror nemlig hun vil sette stor pris på å høre at jeg allikevel ønsker å beholde barnet. Hun er jo tross alt søsteren til mor, vet du, og føler nok litt på ansvaret.»

«Ja, jeg skal nok få gitt beskjed,» sa han. «Pass nå endelig på å holde deg varm og hvil deg så mye du kan når gutten sover. Det vil hjelpe deg å beholde melken. Hvis du vil, kan jeg kanskje få Margrete til å komme en tur en av de første dagene? Hun er jordmor, vet du, og kan være en god støtte for deg.»

Stella slo blikket ned. «Jeg tror jeg vil føle en større trygghet dersom du som er lege kan hjelpe meg,» kom det lavt. «Dessuten tror jeg ikke Margrete har stort til overs for meg.»

«Altså … Hun har kanskje visse betenkeligheter, men det kommer nok til å gå seg til,» sa han unnvikende mens han trakk på seg vinterfrakken. «Dere trenger nok begge litt tid til å venne dere til tanken på at dere er søstre.»

«Når du sier det, så.» Stella begynte å knappe opp nattkjolen for å legge den vesle til brystet.

Blikket hans streifet bylten nederst i fotenden av sengen. Før han kjørte hjem til Elvegaten, måtte han innom stiftelsen for å få lagt den døde gutten på rommet ved siden av lageret nede i kjelleren.

Han åpnet legevesken og tok ut det rene, hvite stikklakenet som lå i bunnen av den. Varsomt viklet han den spinkle, døde barnekroppen ut av Stellas sjal og la den over på stikklakenet. Gutten var langt fra fullbåren. Den tynne, gjennomsiktige huden antydet at døden måtte ha inntruffet en gang rundt sjette svangerskapsmåned.

Tankene gikk uvilkårlig tilbake til i våres da Margrete så tragisk hadde mistet barnet hun ventet. Da hadde det også falt på Jonas å ta seg av det døde fosteret. Det hadde gjort sterkt inntrykk.

Han pakket den døde tvillinggutten varsomt inn i lakenet og la ham deretter forsiktig ned øverst i legevesken og lukket den.

«Da ses vi i morgen.» Han gikk sakte mot døren. Før han åpnet den, kastet han et raskt blikk på henne over skulderen.

«Takk, det setter jeg stor pris på, Jonas.» Stella satt og så etter ham med et underfundig uttrykk i ansiktet. «… og takk igjen for at du ville hjelpe meg.»

«Jeg gjør nå bare arbeidet mitt.» Han lukket seg ut fra værelset hennes og satte kursen mot trappen.

En knapp time senere parkerte han den hvitlakkerte bilen på gårdsplassen foran vognskjulet hjemme i Elvegaten og gikk med hastige skritt mot trappen.

Han dro av seg den ene hansken og kastet et blikk ned på armbåndsuret. Klokken var snart tre. Så mye? Han hadde jo lovet Torbjørn Storhaug å komme på sykebesøk til vesle Maren i ettermiddag. Nå rakk han visst bare så vidt hjemom før Margrete og han måtte sette seg i bilen og kjøre fra Kalvskinnet til Møllenberg. Det var bare å håpe at frøken Lillemo snart hadde middagen klar.

Johan hadde gått til Laura i Lillegårdsbakken, og tatt Jon med seg for at han skulle få treffe igjen Peder. De hadde jo kost seg sånn sammen julaften, de to småguttene.

Legevesken – uten det døde fosteret, som nå var trygt plassert på stiftelsen – ble satt på den vante plassen i hjørnet i entreen. Han hengte frakken på stumtjeneren og la hatten på hyllen.

Han gikk inn i gangen. «Hallo?» sa han, men ingen svarte.

Det skramlet imidlertid fra kjøkkenet, så han gikk dit. Frøken Lillemo sto med ryggen til og var opptatt med å røre i grytene på komfyren.

«God ettermiddag, frøken Lillemo.»

Guvernanten kvapp og snudde seg mot ham med et forskrekket uttrykk i ansiktet. «Gode gud, jeg hørte da virkelig ikke at De kom, doktor.»

«Margrete har vel kommet hjem fra stiftelsen? Jeg kommer faktisk derfra nå, men jeg så henne ikke.»

«Ja, fruen er ovenpå, i sengen. Hun følte seg ikke bra da hun kom hjem fra arbeidet.»

Han rynket brynene. «Hva er det De sier? Er Margrete blitt syk?» Det rørte seg urolig i magen. «Da må det ha vært derfor hun forsøkte å nå meg på telefon, kanskje?»

«Det tror jeg nok kanskje det var.» Frøken Lillemo så alvorlig på ham. «De må gå ovenpå til henne med en gang, doktor. Hun har vært til sengs siden hun kom hjem for tre timer siden. Jeg har hentet både aspirin og te til henne, men hun sov, så jeg satte det på nattbordet. Jeg vet ikke om hun har fått det i seg.»

«Jeg går opp med en gang.»

Han skyndte seg ut av kjøkkenet og bort til trappen.  Han tok to trappetrinn i steget og småløp bortover gangen mot soveværelset.

Det var skummelt at Margrete hadde blitt syk nå som hun var med barn. Det måtte ha gjort henne veldig engstelig. Han hadde dårlig samvittighet for at han ikke hadde kommet til telefonen da hun ringte, men han kunne jo ikke ane at hun hadde blitt syk. Eller burde han kanskje ha skjønt det da hun bare pirket i maten under frokosten?

Han lukket opp døren til soveværelset og listet seg inn. Margrete lå under dynen med ryggen til. Litt av det mørkegrønne skjørtet hennes stakk frem fra under dynen. Hun hadde visst ikke engang orket å kle av seg før hun stupte i seng.

Stille satte han seg på sengekanten og lå hånden sin forsiktig på pannen hennes. Den var brennhet, og hun ynket seg i søvne.

«Stakkars deg, da,» hvisket han. «Kjæreste …»

Hun glippet med øynene og så opp på ham med sløret blikk. «Jeg tror jeg har … fått …»

«Hysj, ikke si noe. Du er veldig varm, og jeg må nesten få lette litt på dynen din. Det er ikke bra om du blir overopphetet.» Han grep fatt i enden av dynen hennes og skulle til å dra den vekk.

«Ikke …» protesterte hun grøtet og holdt fast dynen. «Jeg fryser.»

«Har du tatt aspirinen frøken Lillemo hentet til deg?» Han kikket mot nattbordet der tekoppen og vannglasset sto.

«Nei … Jeg våget ikke.» Hun så engstelig på ham med feberblanke øyne. «Tror du det meslinger, Jonas?»

Han kikket tankefullt på henne. «I så fall er det neppe Maren som har smittet deg. Det tar gjerne ti til tolv dager fra du blir smittet med meslinger til du får symptomer.»

«Da kan det vel bare være halsesyke … eller snue som lille Ole Jensen hadde?»

«Ja, selvsagt kan det være det, Margrete min.»

I dag var det 29. desember, og forrige gang Margrete hadde hatt vakt på pleieavdelingen var den dagen da Johan hadde kommet til dem. Det var nøyaktig ni dager siden. Det fantes altså en sjanse for at et av de syke barna kunne ha smittet henne …

«Du var på pensjonatet hos Stella da jeg ringte etter deg. Hvorfor det?» Hun hørtes bebreidende ut.

«Fødselen var i gang.»

Margrete rynket brynene. «Allerede?»

Han nikket. «Stella har født tvillinger. Eneggede.»

«Å … Det forklarer jo både den store magen og den tidlige fødselen. Gikk alt bra?»

Han ristet på hodet. «Den førstefødte kom før jeg ankom pensjonatet og klarte seg ikke. Han var rent for liten og hadde dødd i mors liv. Den andre gutten var frisk og fin, og veide nesten fem merker.»

«Så fint at det gikk bra med den andre gutten,» sa hun hest. «Du har allerede vært på stiftelsen og levert ham på pleieavdelingen til søster Anne, regner jeg med?»

Han ristet på hodet. «Stella ombestemte seg og vil beholde ham.»

«Jaså.» Margrete gned seg i tinningen. «Så hun vil være mor likevel. Vi får håpe det går bra.»

«Ja.» Jonas kommenterte ikke det ytterligere. «Jeg er veldig lei for at jeg ikke hadde tid til å snakke med deg da du ringte, men madam Larsen på pensjonatet sa at jeg var nødt til å komme med det samme. Jeg burde ha tatt meg tid til å svare deg, men …»

«Du kunne jo ikke vite at også jeg trengte deg.»

«Unnskyld likevel.» Han strøk henne over det varme kinnet med håndbaken. «Skal jeg hjelpe deg med å skifte om til nattkjole? Det er for varmt å ligge under dynen fullt påkledd når feberen attpåtil er høy.»

«Takk.» Hun smilte blekt til ham.

Han hentet en ren nattkjole fra kommodeskuffen og fikk tredd den på henne mens hun ennå lå i sengen. Han pakket dynen rundt henne igjen og la en ekstra pute under nakken hennes. «Prøv om du kan drikke litt av aspirinblandingen. Det vil senke feberen.»

«Kan det ikke være farlig for barnet?»

«Denne lille dosen her er ikke farlig. Det er nok mer skadelig for den lille om du har høy feber over lang tid.» Han rakte henne glasset med den blakke væsken.

Hun drakk tappert et par slurker før hun skar en grimase. «Det er halsen. Det er fryktelig vondt … å svelge,» sa hun hest og rakte ham glasset. «Jeg kan heller prøve igjen siden.»

«Sov litt, så skal jeg sitte her på sengekanten og passe på deg.»

«Takk,» hvisket hun og lukket øynene.

